ปัญหาการบูลลี่ในโรงเรียนไม่ใช่เรื่องเล่นๆ หลังพบเพิ่มมากขึ้น ขอให้หน่วยงานที่เกี่ยวข้องหาทางออกร่วมกัน
ดร.นพ.วรตม์ โชติพิทยสุนนท์  จิตแพทย์เด็กและวัยรุ่น โฆษกกรมสุขภาพจิต เปิดเผยว่า ปัจจุบันพบการกลั่นแกล้ง หรือการบูลลี่ในโรงเรียน หรือสถานศึกษาเพิ่มมากขึ้น ซึ่งการกลั่นแกล้งเป็นรูปแบบหนึ่งของการใช้ความรุนแรง ซึ่งกรมสุขภาพจิตแบ่งการกลั่นแกล้งออกเป็น 4 ประเภท ได้แก่ การกลั่นแกล้งทางร่างกาย เช่น ชกต่อย การผลัก การตบตี การใช้ความรุนแรงทางด้านจิตใจ เช่น การต่อว่า การพูดให้รู้สึกกลัว การข่มขู่ การใช้ความรุนแรงทางเพศ เช่น การล้อเลียนทางเพศ การพูดเหย้าแหย่ทางเพศ และการกลั่นแกล้งบนโลกออนไลน์ เช่น การโพสต์ต่อว่า การแชร์ข้อมูลที่ไม่ได้รับอนุญาตจากเจ้าของโพสต์เพื่อประจาร ส่วนกรณีครูอาจารย์ลงโทษนักเรียน หากทำตามกฎเกณฑ์กติกาที่โรงเรียนกำหนดไว้ ถือว่าไม่ใช่การบูลลี่ แต่หากทำนอกกกฎเกณฑ์กติกา หรือการที่ครูแสดงอำนาจกับเด็กในทางมิชอบ เช่น การพูดกระทบทางด้านจิตใจ เช่นการใช้ถ้อยคำที่รุนแรง การล้อเลียนรูปลักษณ์ ซึ่งหากกระทำเช่นนี้ถือเป็นการบูลลี่และอาจส่งผลให้นักเรียนลอกเลียนแบบได้อย่างไรก็ตาม การกลั่นแกล้ง หรือการบูลลี่ในโรงเรียนไม่ใช่เรื่องเล่นๆ แต่เป็นประเด็นใหญ่ที่ต้องหาทางออกร่วมกัน ตั้งแต่เชิงนโยบายหน่วยงานที่เกี่ยวข้องโดยตรงอย่างกระทรวงศึกษาธิการ กรมสุขภาพจิต กระทรวงสาธารณสุข ครูอาจารย์ในสถานศึกษา พ่อแม่ผู้ปกครองและการปลูกฝังสร้างทัศนคติที่ดีจากตัวเด็กเอง พร้อมแนะหากตกอยู่ในสถานการณ์ที่กำลังถูกกลั่นแกล้ง หรือกำลังตกเป็นเหยื่อ ขอให้มีสติและพยายามออกห่างจากสถานการณ์นั้นๆ เพื่อเลี่ยงการปะทะ เก็บข้อมูลหลักฐานทุกอย่างที่ถูกกระทำและขอความช่วยเหลือจากผู้ใหญ่ คุณครู หรือผู้ปกครอง เพื่อช่วยจัดการแก้ปัญหาต่อไป